HR Službeni list Europske unije C 348/13

Završno izvješće službenika za usmene rasprave (1)

Kamatne izvedenice u jenima (YIRD)

(AT.39861)

(2016/C 348/09)

Dana 12. veljače 2013. Europska komisija pokrenula je postupak u skladu s člankom 11. stavkom 6. Uredbe (EZ) br. 1/2003 (2) protiv poduzetnika UBS AG, UBS Securities Japan Co., Ltd., The Royal Bank of Scotland Group plc, The Royal Bank of Scotland plc, Deutsche Bank Aktiengesellschaft, Citigroup Inc., Citigroup Global Markets Japan Inc., JPMorgan Chase & Co, JPMorgan Chase Bank, National Association, J.P. Morgan Europe Limited, R.P. Martin Holdings Ltd i Martin Brokers (UK) Ltd, (zajednički naziv „stranke u nagodbi”).

Dana 29. listopada 2013. Europska komisija pokrenula je postupak u skladu s člankom 11. stavkom 6. Uredbe (EZ) br. 1/2003 protiv poduzetnika ICAP plc, ICAP Management Services Limited i ICAP New Zealand Limited („ICAP”) (3).

Nakon rasprava o nagodbi i zahtjeva za nagodbu u skladu s člankom 10.a stavkom 2. Uredbe (EZ) br. 773/2004 (4), Europska komisija donijela je 29. listopada 2013. obavijest o utvrđenim činjenicama upućenu strankama u nagodbi u kojoj se navodi da su u razdoblju od 2007. do 2010. stranke sudjelovale u jednoj od sedam zasebnih i odvojenih bilateralnih povreda članka 101. Ugovora o funkcioniranju Europske unije i članka 53. Sporazuma o Europskom gospodarskom prostoru, ili u više njih.

Sedam bilateralnih povreda odnose se na kamatne izvedenice u jenima („YIRD”), za koje je LIBOR za japanski jen referentna kamatna stopa, a u slučaju jedne povrede i na kamatne izvedenice u jenima, za koje je TIBOR za Eurojen referentna kamatna stopa. Stranke su nastojale utjecati na razine LIBOR-a za jen i/ili TIBOR-a za Eurojen razgovorima o tome da podaci koje je barem jedna banka trebala dostaviti Britanskom udruženju banaka i/ili Japanskom udruženju banaka za izračun LIBOR-a za jen i/ili TIBOR-a za Eurojen budu usmjereni prema određenoj vrijednosti ili budu točno određene vrijednosti kako bi se pozitivno utjecalo na trgovinske pozicije tih banaka u pogledu izvedenica za koje se te stope upotrebljavaju kao dio uvjeta nagodbe.

U odgovorima na obavijest o utvrđenim činjenicama sve su stranke u nagodbi potvrdile da ta obavijest odražava sadržaj njihovih prijedloga za nagodbu.

U skladu s člankom 16. Odluke 2011/695/EU ispitao sam bavi li se nacrt odluke upućen strankama u nagodbi samo činjenicama u odnosu na koje je strankama dana prilika za iznošenje svojih stajališta i utvrdio sam da je tako.

S obzirom na prethodno navedeno i uzimajući u obzir da mi stranke u nagodbi nisu uputile nikakve zahtjeve ni pritužbe (5), smatram da je u ovom predmetu omogućeno djelotvorno ostvarenje njihovih postupovnih prava.

Bruxelles, 29. studenoga 2013. Joos STRAGIER

(1) U skladu s člancima 16. i 17. Odluke 2011/695/EU predsjednika Europske komisije od 13. listopada 2011. o funkciji i opisu posla službenika za usmene rasprave u određenim postupcima tržišnog natjecanja, SL L 275, 20.10.2011., str. 29.

(2) Uredba Vijeća (EZ) br. 1/2003 od 16. prosinca 2002. o provedbi pravila o tržišnom natjecanju koja su propisana člancima 81. i 82. Ugovora o EZ-u, SL L 1, 4.1.2003., str. 1.

(3) Postupak protiv ICAP-a još uvijek je u tijeku.

(4) Uredba Komisije (EZ) br. 773/2004 od 7. travnja 2004. o postupcima koje Komisija vodi na temelju članaka 81. i 82. Ugovora o EZ-u, SL L 123, 27.4.2004., str. 18.

(5) U skladu s člankom 15. stavkom 2. Odluke 2011/695/EU, stranke u postupku u predmetima kartela, koje su uključene u rasprave o nagodbi prema članku 10.a Uredbe (EZ) br. 773/2004, mogu se obratiti službeniku za usmene rasprave u svakoj fazi postupka nagodbe kako bi osigurale djelotvorno ostvarenje svojih postupovnih prava. Vidjeti također stavak 18. Obavijesti Komisije 2008/C-167/01 o vođenju postupaka nagodbe s ciljem donošenja odluka u skladu s člankom 7. i člankom 23. Uredbe Vijeća (EZ) br. 1/2003 u predmetima kartela (SL C 167, 2.7.2008., str. 1.).